Moeilike besluite wag op Kempson | Netwerk24
Deur Michael Green 24 Februarie 2020 17:45
Howard Mnisi het een van die Kings se twee drieë teen die Scarlets gedruk. Agter Mnisi is die Kings se kaptein, JC Astle. Foto: Gallo Images
Die Kings het in Llanelli tot 20 minute voor die einde nog ’n kans gestaan om die Scarlets te verras, maar toe val hulle weer uitmekaar. Die Scarlets was eindelik met 36-17 baas ná hulle met die rustyd net met 12-10 voorgeloop het.
Sondag speel die Kings in nog ’n Pro14-wedstryd op hul tuisveld in Port Elizabeth teen Connacht.
“Daar was ’n klompie positiewe dinge om uit die wedstryd vorentoe te neem. As ons by ons wedstrydplan gehou het, kon dinge baie anders gewees het,” sê Robbi Kempson, die Oos-Kapenaars se waarnemende hoofafrigter.
“Die deurslaggewende foute van sekere individue het ons duur te staan gekom en daar is ’n paar moeilike besluite wat geneem sal moet word.”
As Kempson bedoel dat daar veranderinge aan die beginspan gemaak moet word, sal hy maar eers moet wag om te kyk hoe lyk die groep waaruit hy kan kies.
Die deurslaggewende foute van sekere individue het ons duur te staan gekom en daar is ’n paar moeilike besluite wat geneem sal moet word.
’n Hele paar spelers is teen die Scarlets beseer. Helaas weier die Kings se bestuur om, soos ander franchises, weekliks meer inligting oor hul beseringslys bekend te maak, so ’n mens moet maar raai wat aangaan.
As Kempson weer na die wedstryd kyk, sal hy sien dat een van die span se staatmakers, die skrumskakel Stefan Ungerer, nie ’n wafferse wedstryd gespeel het nie. Sy besluitneming en taktiese skopwerk was wisselvallig.
Dis egter moeilik om hom te pos vir die volgende man in die ry, Josh Allderman. Allderman het baie potensiaal, maar hy is ook geneig om albei arms moedeloos in die lug te gooi in ’n poging om die skeidsregter se aandag op iets te vestig in plaas van om rugby te speel.
Die Kings het te veel balbesit by die kontakpunte afgestaan en is ook ’n paar keer in die lynstane ore aangesit.
Onder die ligpunte tel die vasbeslote lopies van die twee vleuels, Erich Cronjé en Christopher Hollis. Demetri Catrakilis het op losskakel beter vertoon en die skrumwerk was meestal stewig.
Die vurige losvoorspeler Thembelani Bholi het ook daarin geslaag om die span op die voorvoet te kry toe hy as plaasvervanger opgegaan het.
Meer oor: Howard Mnisi | Robbi Kempson | Port Elizabeth | Beserings | Pro14-Reeks | Southern Kings | Rugby